

**KELMĖS RAJONO SAVIVALDYBĖS**

**TARYBA**

**SPRENDIMAS**

**DĖL MOKESČIŲ LENGVATŲ FIZINIAMS IR JURIDINIAMS ASMENIMS, REMIANTIEMS KULTŪRĄ IR SPORTĄ KELMĖS RAJONO SAVIVALDYBĖJE, TAIKYMO TAISYKLIŲ PATVIRTINIMO**

2014 m. sausio 29 d. Nr. T-4

Kelmė

Vadovaudamasi Lietuvos Respublikos vietos savivaldos įstatymo (Žin., 1994, Nr.55-1049; 2008, Nr.113-4290) 16 straipsnio 2 dalies 18 punktu, Lietuvos Respublikos nekilnojamojo turto mokesčio įstatymo (Žin., 2005, Nr.76-2741) 7 straipsnio 5 dalimi, Lietuvos Respublikos žemės mokesčio įstatymo (Žin., 1992, Nr.21-612, 2011, Nr.21-612, 2011 Nr.163-7743) 8 straipsnio 3 dalimi, Kelmės rajono savivaldybės taryba nusprendžia:

1. Patvirtinti Mokesčių lengvatų fiziniams ir juridiniams asmenims, remiantiems kultūrą ir sportą Kelmės rajono savivaldybėje, taikymo taisykles (pridedama).

2. Nustatyti, kad fiziniams ir juridiniams asmenims, remiantiems kultūrą ir sportą Kelmės rajono savivaldybėje, gali būti taikomos žemės, žemės nuomos už valstybinę žemę ir nekilnojamojo turto mokesčių lengvatos.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Vaclovas Andrulis

PATVIRTINTA

Kelmės rajono savivaldybės tarybos

2014 m. sausio 29 d. sprendimu Nr. T-4

**MOKESČIŲ LENGVATŲ FIZINIAMS IR JURIDINIAMS ASMENIMS, REMIANTIEMS KULTŪRĄ IR SPORTĄ KELMĖS RAJONO SAVIVALDYBĖJE, TAIKYMO TAISYKLĖS**

**I. BENDROSIOS NUOSTATOS**

1.Mokesčių lengvatų fiziniams ir juridiniams asmenims, remiantiems kultūrą ir sportą projektus Kelmės rajono savivaldybėje, taikymo taisyklės (toliau – Taisyklės) nustato mokesčių lengvatų taikymo fiziniams ir juridiniams asmenims (toliau – paramos teikėjams), teikiantiems paramą pinigais su kultūra ir sportu susijusioms veikloms, tvarką, lengvatų rūšis ir subjektus, turinčius teisę juos gauti.

2. Kelmės rajono savivaldybės tarybos (toliau – Savivaldybės taryba) sprendimu Taisyklėse nurodytiems paramos teikėjams gali būti suteiktos žemės, nuomos už valstybinę žemę ir nekilnojamojo turto mokesčių, mokamų į Kelmės rajono savivaldybės biudžetą (toliau – savivaldybės biudžetas), lengvatos.

3. Paramos teikėjams mokesčių lengvatos taikomos, jei parama teikiama tiems asmenims, kuriems ji gali būti teikiama pagal Lietuvos Respublikos labdaros ir paramos įstatymą, ir jei paramos teikėjai atitinka šiose Taisyklėse nurodytus kriterijus.

**II. LENGVATŲ TAIKYMO TVARKA**

4. Mokesčių lengvatų formos – paramos teikėjas Savivaldybės tarybos sprendimu gali būti atleidžiamas nuo šių savivaldybės biudžetui mokamų mokesčių ar jų dalies mokėjimo: žemės mokesčio, nuomos mokesčio už valstybinę žemę arba nekilnojamojo turto mokesčio.

5. Maksimalus lengvatų dydis – paramos teikėjui gali būti taikomos mokesčių lengvatos iki 50 proc., priklausomai nuo suteiktos paramos dydžio, kuris negali būti mažesnis kaip 2 000 Lt per einamuosius metus.

6. Paramos dydžio diferencijavimas:

6.1. jei suteiktos paramos dydis sudaro nuo 2 000 Lt iki 5 000 Lt per einamuosius metus, paramos teikėjui gali būti taikomos mokesčių lengvatos iki 30 proc. paramos dydžio;

6.2. jei suteiktos paramos dydis viršija 5 000 Lt, paramos teikėjui gali būti taikomos mokesčių lengvatos iki 50 proc. paramos dydžio.

7. Mokesčių lengvatų suma negali būti didesnė nei paramos teikėjui priskaičiuotų, 4 punkte išvardytų mokesčių suma per kalendorinius metus.

2

8. Rekomendacijas dėl lengvatų teikimo paramos teikėjams, remiantiems kultūrą ir sportą, teikia Savivaldybės administracijos Švietimo, kultūros ir sporto skyrius.

9. Mokesčių lengvatos taikomos paramos teikėjams, remiantiems kultūros ir sporto projektus, programas, priemones bei renginius, kai:

9.1. remiami Kelmės rajono renginiai (šventės, festivaliai, parodos ir kt.);

9.2. remiami žymūs Kelmės rajono menininkai, pristatoma jų kūryba ir pasiekimai;

9.3. remiami žymūs Kelmės rajono meno, kultūros kolektyvai;

9.4. remiami perspektyvūs rajono sportininkai ir komandos, atstovaujančios rajonui ir šaliai Baltijos, Europos ir pasaulio oficialiose varžybose;

9.5. remiami tarptautiniai sporto renginiai, vykdomi Kelmės rajone.

10. Taikant mokesčių lengvatas, atsižvelgiama tik į tą paramos dalį, kuri panaudojama 9 punkte nurodytiems tikslams pasiekti.

**III. PRAŠYMŲ GAUTI LENGVATAS TEIKIMO TVARKA**

11. Paramos teikėjai, pageidaujantys gauti mokesčių lengvatas, iki einamųjų metų spalio 25 d. Savivaldybės administracijos direktoriui pateikia prašymus jas suteikti.

12. Kartu su prašymu, kuriame nurodomos konkrečių mokesčių prašomų lengvatų sumos, pateikiami šie dokumentai ir skaičiavimai:

12.1.einamųjų metų priskaičiuotas nuomos mokesčio už valstybinę žemę dydis (kai prašoma nuomos mokesčio už valstybinę žemę lengvatų);

12.2. einamųjų metų priskaičiuotas nekilnojamojo turto mokesčio dydis (kai prašoma nekilnojamojo turto mokesčio lengvatų);

12.3. einamųjų metų priskaičiuotas žemės mokesčio dydis (kai prašoma žemės mokesčio lengvatų);

12.4. Valstybinės mokesčių inspekcijos pažyma apie atsiskaitymą su Lietuvos Respublikos valstybės biudžetu;

12.5. paramos sutarčių kopijos ar kiti dokumentai, kuriuose būtų nurodytos priemonės, kurioms skirtos lėšos;

12.6. sąskaitų, pavedimų, aktų ir kitų dokumentų, patvirtinančių suteiktą paramą, kopijos.

13. Savivaldybės administracijos direktoriaus nustatyta tvarka ir terminais rengiamas sprendimo projektas dėl mokesčių lengvatų taikymo konkretiems paramos teikėjams ir teikiamas savivaldybės tarybai.

3

**IV. KITOS NUOSTATOS**

14. Jei po mokesčių lengvatų taikymo paaiškėja, kad paramos teikėjas buvo padaręs pažeidimų ar pateikė neteisingus duomenis, atsiranda teisė reikalauti, kad būtų sumokėta mokesčių dalis, kuriai buvo taikyta lengvata.

15. Tai, kas nereglamentuota šiose Taisyklėse, sprendžiama taip, kaip numatyta Lietuvos Respublikos teisės aktuose.

16. Šios Taisyklės keičiamos, pildomos, naikinamos ar stabdomas jų galiojimas Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_